Hoolimata elukeskkonna muutusest, jätkas Uugu eksistentsi joobe ja pohmeluse piiril nagu kunagi Eesti NSV-s. Kui kolhoos likvideeriti, teenis ta elatist juhutöödega. Kui tööd parajasti ei leidunud, siis Uugu jõi. Ükskord tõi Juuli vanim poeg majja esimese arvuti ja äsja pohmelusest toibunud Uugu tõttas imeasja uudistama. Arvutis avas ta "Maakonna WC" kodulehekülje ja ei suutnud sealt enam  oma silmi tõsta. Ta oli värskest kogemusest niivõrd lummatud, et unustas joomise lausa mitmeks päevaks. Uugu avastas, et internet on suurepärane foorum, kus ka lihtne maainimene saab Tõde ja Õigust kuulutada ning temast sai viljakas kommentaator. Tema rahvalikult matsakas kõnepruuk ning lihtlausetest koosnev lakooniline stiil oli mürgine ja tabav, mis sisaldas karmi hinnangut ühe või teise elunähtuse kohta. Ajapikku kujunes Uugu neukkurahva vaieldamatuks autoriteediks ning need tunnistasid teda oma vaimse  juhina. Saabus Lepa Uugu tähetund - kogu Maakond tunnistas, et just Uugu teab, kuidas elu on.